LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBINIO SAVANORIŠKOJO SOCIALINIO PENSIJŲ DRAUDIMO TAISYKLIŲ PATVIRTINIMO

1994 m. lapkričio 17 d. Nr. 1139

Vilnius

Vadovaudamasi Lietuvos Respublikos valstybinių socialinio draudimo pensijų įstatymo 2 straipsniu, Lietuvos Respublikos Vyriausybė nutaria:

1. Patvirtinti Valstybinio savanoriškojo socialinio pensijų draudimo taisykles (pridedama).

2. Suteikti teisę Valstybinio socialinio draudimo valdybai aiškinti Valstybinio savanoriškojo socialinio pensijų draudimo taisykles.

3. Valstybinio savanoriškojo socialinio pensijų draudimo taisyklės taikomos nuo 1995 m. sausio 1 dienos.

Ministras Pirmininkas	Adolfas Šleževičius

Socialinės apsaugos ir darbo ministras

vietoj išsiųstojo	Mindaugas Mikaila

______________

PATVIRTINTA

Lietuvos Respublikos Vyriausybės

1994 m. lapkričio 17 d. nutarimu Nr. 1139

VALSTYBINIO SAVANORIŠKOJO SOCIALINIO PENSIJŲ DRAUDIMO

TAISYKLĖS

BENDROJI DALIS

1. Valstybiniu savanoriškuoju socialiniu pensijų draudimu (toliau vadinama – savanoriškasis pensijų draudimas) draudžiami ne jaunesni kaip 16 metų asmenys tuo laiku, kai jie nėra draudžiami valstybiniu privalomuoju socialiniu pensijų draudimu (toliau vadinama – privalomasis pensijų draudimas), ir asmenys, nurodyti Lietuvos Respublikos valstybinių socialinio draudimo pensijų įstatymo 2 straipsnio pirmosios dalies 5 – 7 punktuose.

2. Savanoriškuoju pensijų draudimu gali draustis:

2.1. asmenys, kurie nedraudžiami privalomuoju pensijų draudimu, – pagrindinei pensijos daliai gauti arba pagrindinei ir papildomai pensijos daliai gauti;

2.2. asmenys, kurie draudžiami privalomuoju pensijų draudimu tik pagrindinei pensijos daliai gauti – papildomai pensijos daliai gauti.

3. Asmenys savanoriškuoju pensijų draudimu draudžiasi individualiai.

4. Savanoriškojo pensijų draudimo įmokų (toliau vadinama – įmokos) mokėjimo laikas skiriant pensijas įskaitomas:

4.1. į valstybinio socialinio pensijų draudimo stažą, įgytą dirbant pagal darbo sutartį, narystės ar tarnybos pagrindu (į stažą papildomai pensijos daliai gauti), jeigu asmuo draudėsi visai valstybinei socialinio draudimo pensijai ir už tai mokėjo draudimo įmokas;

4.2. į valstybinio socialinio pensijų draudimo stažą, įgytą dirbant pagal darbo sutartį, narystės ar tarnybos pagrindu (į stažą pagrindinei pensijos daliai gauti), jeigu asmuo draudėsi pagrindinei pensijos daliai ir už tai mokėjo įmokas.

5. Asmenys, apsidraudę savanoriškuoju pensijų draudimu, turi teisę gauti pensijas pagal Lietuvos Respublikos valstybinių socialinio draudimo pensijų įstatymą, jeigu jie atitinka šio įstatymo nustatytus valstybinio socialinio pensijų draudimo stažo reikalavimus atitinkamai pensijos rūšiai skirti ir kitas šiame įstatyme nurodytas sąlygas, sukanka šio įstatymo nustatytą amžių, pripažįstami invalidais. Šiems asmenims mirus, teisę gauti našlių ir našlaičių pensijas turi jų šeimos nariai.

ĮMOKOS

6. Asmenys, apsidraudę savanoriškuoju pensijų draudimu, įmokas moka Valstybinio socialinio draudimo valdybos miesto (rajono) teritoriniam skyriui individualiai savanoriškojo pensijų draudimo sutartyje (toliau vadinama – draudimo sutartis) nustatytu laiku ir tvarka.

7. Asmenys, apsidraudę savanoriškuoju pensijų draudimu pagrindinei pensijos daliai gauti, moka privalomuoju pensijų draudimu draudžiamiems asmenims nustatyto dydžio įmokas pagal Lietuvos Respublikos Vyriausybės patvirtintus privalomojo pensijų draudimo tarifus. Įmokų papildomai pensijos daliai gauti tarifą nustato Valstybinio socialinio draudimo taryba.

8. Apdraustasis pats apskaičiuoja ir draudimo sutartyje numatyta tvarka iš anksto sumoka ateinančio ketvirčio įmokas Valstybinio socialinio draudimo valdybos miesto (rajono) teritoriniam skyriui (skyriuje, paštu ar per banko įstaigas) iki einamojo ketvirčio pirmojo mėnesio 1 dienos.

9. Valstybinio socialinio draudimo valdybos miesto (rajono) teritorinio skyriaus iniciatyva draudimo sutartis nutraukiama, jeigu eilinio ketvirčio įmokos nesumokamos per 3 mėnesius nuo einamojo ketvirčio pabaigos.

Įmokos, laiku nesumokėtos dėl pateisinamų priežasčių, teritorinio skyriaus vedėjui leidus, gali būti sumokėtos už praėjusį laiką (šiuo atveju skaičiuojami Lietuvos Respublikos valstybinio socialinio draudimo įstatyme nustatyti delspinigiai).

10. Apdrausto asmens pageidavimu draudimo sutartis gali būti nutraukta, apie tai raštu prieš mėnesį įspėjus Valstybinio socialinio draudimo valdybos miesto (rajono) teritorinį skyrių.

11. Draudimo sutartį nutraukus 9 ir 10 punktuose nurodytais pagrindais, sumokėtos įmokos negrąžinamos, o įmokų mokėjimo laikas įskaitomas į atitinkamą valstybinio socialinio pensijų draudimo stažą skiriant pensijas.

12. Įmokos įskaitomos į valstybinio socialinio draudimo biudžeto pajamas.

13. Įmokos surašomos apdraustųjų personalinėse kortelėse, kurių formą tvirtina Valstybinio socialinio draudimo valdyba.

DRAUDIMO SUTARTIS

14. Draudimo sutartis asmenys sudaro su Valstybinio socialinio draudimo valdybos miesto (rajono) teritoriniu skyriumi.

15. Draudimo sutartis įsigalioja nuo jos pasirašymo dienos, jeigu joje nenurodytas kitas laikas.

16. Draudimo sutartis sudaroma ne trumpiau kaip vieneriems metams. Jeigu apdraustasis prieš mėnesį iki sutarties galiojimo pabaigos nepareiškia ją nutraukiąs, sutarties galiojimo laikas pratęsiamas neapibrėžtam laikui.

17. Draudimo sutarties formą nustato Valstybinio socialinio draudimo valdyba.

18. Ginčus dėl savanoriškojo pensijų draudimo sprendžia Valstybinio socialinio draudimo valdyba. Apdraustasis turi teisę per mėnesį apskųsti šios valdybos sprendimą teismui.

______________